b'\n_START_ARTICLE_\nB\xc3\xa0rtolo de Sassoferrato\n_START_SECTION_\nBiografia\n_START_PARAGRAPH_\nEstudi\xc3\xa0 dret civil a la universitat de Perusa i a la universitat de Bolonya, on aconsegu\xc3\xad la licentia docenti el 1334. Fou deixeble de Cino de Pistoia._NEWLINE_El 1339 comen\xc3\xa7\xc3\xa0 la doc\xc3\xa8ncia del dret a Pisa i posteriorment a Perusa, d\'on n\'obtingu\xc3\xa9 la ciutadania honoraria el 1348. L\'any 1355, l\'emperador Carles IV el nomen\xc3\xa0 consiliarius seu._NEWLINE_A Perusa tingu\xc3\xa9 com a deixebles, entre altres, Baldo degli Ubaldi i els germans d\'aquest, Angelo i Pietro. _NEWLINE_Mor\xc3\xad a l\'edat de 43 anys.\n_START_SECTION_\nObres\n_START_PARAGRAPH_\nMalgrat la seva vida breu, B\xc3\xa0rtolo va deixar un extraordinari nombre d\'obres._NEWLINE_Va escriure comentaris sobre totes les parts del Corpus iuris civilis de Justini\xc3\xa0 (llevat de les Institucions)._NEWLINE_Escrigu\xc3\xa9 tamb\xc3\xa9 nombrosos tractats sobre mat\xc3\xa8ries espec\xc3\xadfiques, entre els quals el seu fam\xc3\xb3s llibre sobre el dret dels rius (De fluminibus seu Tyberiadis). Fou tamb\xc3\xa9 un prol\xc3\xadfic autor de dict\xc3\xa0mens jur\xc3\xaddics (se\'n coneixen com a m\xc3\xadnims 400 consilia), escrits a petici\xc3\xb3 de particulars. _NEWLINE_S\xc3\xb3n molt rellevants les seves concepcions jur\xc3\xaddiques relatives a les relacions entre l\'Esgl\xc3\xa9sia i l\'Imperi- Amb el seu tractat sobre el dret de repres\xc3\xa0lia esdevingu\xc3\xa9 un dels fundadors del dret internacional privat. _NEWLINE_A ell es deu la introducci\xc3\xb3 d\'un gran nombre de conceptes jur\xc3\xaddics, que han passat a formar part de la tradici\xc3\xb3 jur\xc3\xaddica europea, en particular en l\'\xc3\xa0rea dels conflictes jurisdiccionals --un camp de gran actualitat en el segle XIV a It\xc3\xa0lia, on cada ciutat tenia les seves lleis o estatuts i els seus propis costums--.\n_START_SECTION_\nEmpremta en el l\xc3\xa8xic\n_START_PARAGRAPH_\nLa paraula catalana b\xc3\xa0rtul ("agafa els b\xc3\xa0rtuls i v\xc3\xa9s-te\'n d\'aqu\xc3\xad"), no recollida en el Diccionari de la llengua catalana de l\'IEC, per\xc3\xb2 s\xc3\xad en el Diccionari catal\xc3\xa0-valenci\xc3\xa0-balear, prov\xc3\xa9 del mot castell\xc3\xa0 "b\xc3\xa1rtulos" que segons Joan Coromines t\xc3\xa9 per origen la refer\xc3\xa8ncia als llibres de B\xc3\xa0rtolo de Sassoferrato.'